KOMMISSIONENS FORORDNING (EF) Nr. 2807/98 af 22. december 1998 om ændring af forordning (EF) nr. 661/97 om gennemførelsesbestemmelser til Rådets forordning (EF) nr. 2201/96 for så vidt angår kvoteordningen for produkter forarbejdet på basis af tomater

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), senest ændret ved forordning (EF) nr. 2199/97 (2), særlig artikel 6, stk. 5, og

ud fra følgende betragtninger:

Forordning (EF) nr. 661/97 (3) indeholder regler for fordeling af kvoter mellem de virksomheder, der fremstiller produkter forarbejdet på basis af tomater; i medfør af en overgangsordning, der omhandles i artikel 2, litra a) og b), tildeles der kvoter til virksomheder, der har påbegyndt deres produktion mindre end tre produktionsår før det produktionsår, som fordelingen gælder;

erfaringen har vist, at den nugældende ordning kan stille virksomheder, der har påbegyndt deres produktion i løbet af et af de to produktionsår, der går forud for det produktionsår, som fordelingen gælder, uforholdsmæssigt bedre ved kvotefordelingen i forhold til ældre virksomheder, der har påbegyndt deres produktion mindst tre produktionsår før det produktionsår, som fordelingen gælder;

den mængde, som disse virksomheder får tildelt, bør differentieres for dels at tage hensyn til de forarbejdede mængder, som minimumsprisen betales for, dels at tage hensyn til, i hvor lang tid de har produceret; derfor bør artikel 2, litra a) og b), i forordning (EF) nr. 661/97 ændres;

disse ændringer bør udelukkende gælde for virksomheder, der påbegynder deres produktion fra produktionsåret 1999/2000; for at beskytte de rettigheder, som virksomheder, der har påbegyndt deres produktion før denne forordnings ikrafttrædelse, har erhvervet, bør de hidtil gældende bestemmelser fortsat gælde for dem;

for at præcisere de betingelser, som de nye virksomheder skal opfylde, når de giver myndighederne meddelelse om deres forarbejdningskapacitet, bør det fastsættes, at deres anlæg og materiel skal være taget i brug på tidspunktet for meddelelsen;

ordningen for nye virksomheder, der indføres ved denne forordning, kan i nogle medlemsstater ikke tilpasses deres særlige forarbejdningsbetingelser; medlemsstater, der ikke har fordelt hele deres kvote ved produktionsårets begyndelse, bør have mulighed for at være fleksible og lade virksomheder, der har påbegyndt deres produktion et eller to produktionsår før det produktionsår, som fordelingen gælder, få del i den kvote, som endnu ikke er fordelt;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

I forordning (EF) nr. 661/97 foretages følgende ændringer:

1) Artikel 2, litra a) og b), affattes således:

»a) i det næstsidste produktionsår før det produktionsår, som fordelingen gælder, en kvote, der er lig med de mængder, der er produceret inden for den kvote, som de har fået tildelt i henhold til litra b), forhøjet med halvdelen af de mængder, der er produceret uden for denne kvote i det foregående produktionsår, og for hvilke minimumsprisen er overholdt

b) i produktionsåret før det produktionsår, som fordelingen gælder, en kvote, der er lig med de mængder, der er produceret inden for den kvote, som de har fået tildelt i henhold til artikel 3, stk. 1, forhøjet med en tredjedel af de mængder, der er produceret uden for denne kvote i det foregående produktionsår, og for hvilke minimumsprisen er overholdt.«

2) I artikel 3, stk. 2, indsætte som andet afsnit:

»De anlæg og det materiel, der er nævnt i første afsnit, skal være taget i brug senest 15. januar før det produktionsår, som fordelingen gælder. For produktionsåret 1999/2000 fastsættes denne begrænsende dato til 15. februar.«

3) I artikel 5 indsættes som stk. 2:

»Medlemsstaterne kan også lade forarbejdningsvirksomheder som nævnt i artikel 2, andet afsnit og i artikel 3, være med i den fordeling, der er nævnt i første afsnit.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Artikel 1, nr. 2, anvendes fra ikrafttrædelsen.

Artikel 1, nr. 1 og 3, anvendes fra produktionsåret 1999/2000. De bestemmelser, der ændres ved artikel 1, nr. 1, anvendes dog fortsat over for virksomheder, der har påbegyndt deres produktion før denne forordnings ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. december 1998.

På Kommissionens vegne

Franz FISCHLER

Medlem af Kommissionen

(1) EFT L 297 af 21. 11. 1996, s. 29.

(2) EFT L 303 af 6. 11. 1997, s. 1.

(3) EFT L 100 af 17. 4. 1997, s. 41.